Н А Ц Р Т

На основу члана 29.ст.1.тач.1. Закона о смањењу ризика од катастрофа и управљању ванредним ситуацијама ("Службени гласник РС", бр. 87/2018) и члана 60. Статута града Ужица ("Службени лист града Ужица" број 4/19), Скупштина града Ужица, на седници одржаној дана \_\_\_\_\_\_\_\_\_\_\_. године, донела је

**ОДЛУКУ О ИЗМЕНАМА И ДОПУНАМА ОДЛУКЕ**

**О ОРГАНИЗАЦИЈИ И ФУНКЦИОНИСАЊУ ЦИВИЛНЕ ЗАШТИТЕ**

**НА ТЕРИТОРИЈИ ГРАДА УЖИЦА**

**Члан**

У Одлуци о организацији и функционисању цивилне заштите на територији града Ужица ("Службени лист града Ужица" бр.5/2012) - у даљем тексту: "Одлука", члан 5. мења се и гласи:

"Члан 5.

У остваривању своје улоге у систему заштите и спасавања становништва и материјалних и културних добара на територији града Градско веће врши следеће послове:

1) Усваја Процену ризика од катастрофа

2) Усваја План смањења ризика од катастрофа

3) Усваја План заштите и спасавања

4) Усваја оперативне планове и друга планска документа у вези са спровођењем заштите и спасавања

5) Доноси одлуку о формирању јединица цивилне заштите

6) Одређује субјекте од посебног значаја за заштиту и спасавање на предлог Градског штаба

7) Решава у другостепеном поступку о правима и обавезама припадника јединица цивилне заштите

8) Образује Комисију за процену штете настале од елементарних непогода и других несрећа,

9) Доноси одлуку о додели помоћи због претрпљене штете од елементарних непогода и других несрећа,

10) прати реализацију превентивних мера у функцији смањења ризика од катастрофа,

11) Врши и друге послове у складу са законом и овом Одлуком."

**Члан**

Члан 12. Одлуке мења се и гласи:

"Члан 12

Ради вршења задатака цивилне заштите у месној заједници именују се повереник и заменик поверенике.

Изузетно од одредбе става 2. овог члана у месним заједницама које обухватају више насеља, у разруђеним насељима, као и у месним заједницама са великим бројем становника може се именовати више повереника и заменика повереника уколико је то потребно због успешног спровођења мера цивилне заштите.

Одлуку о личној и материјалној формацији повереника и заменика повереника доноси Градско веће на предлог Градског штаба.

Поверенике и заменике повереника именује Градски штаб.

Повереници и заменици повереника цивилне заштите имају статус припадника цивилне заштите.

Грађани на угроженим и настрадалим подручјима дужни су да поступају у складу са упутствима повереника и заменика повереника цивилне заштите."

**Члан**

После члана 12. Одлуке додаје се нови члан 12а који гласи:

"Члан 12а.

Ради вршења задатака цивилне заштите у Градској општини Севојно образује се Оперативни штаб за ванредне ситуације.

Оперативни штаб за ванредне ситуације Градске општине Севојно чине по функцији председник општине - командант Штаба, заменик председника општине - заменик команданта и 5 чланова које именује Скупштина градске општине Севојно уз сагласност Градског штаба за ванредне ситуације.

Оперативни штаб за ванредне ситуације Градске општине Севојно спроводи наредбе Градског штаба и организује спровођење задатака цивилне заштите у складу са њима.

Оперативни штаб за ванредне ситуације Градске општине Севојно предлаже Градском штабу поверенике и заменике повереника на својој територији."

**Члан**

Члан 13. Одлуке мења се и гласи:

"Члан 13.

Јединице цивилне заштите образују се, опремају и оспособљавају као оперативне снаге за извршавање мера цивилне заштите.

У граду Ужицу формира се јединицa цивилне заштите опште намене ранга чете са 3 вода са укупно 163 припадника.

У састав јединице цивилне заштите опште намене улазе и припадници Црвеног крста и ДВД Ужице, а у састав специјализоване јединице за узбуњивање и припадници Радио аматера.

Одлуком Градског већа на предлог Градског штаба у граду Ужицу, могу се у случају потребе, формирати привремене додатне јединице цивилне заштите опште намене састављене од добровољаца, радно способног становништва, запослених у јавном сектору, привредним и другим субјектима.

Личне формације јединице, зоне, задаци и начин употребе, распоред припадника јединица цивилне заштите и друга питања од значаја за формирање јединица цивилне заштите утврдиће се одлуком Градског већа на предлог Градског штаба.

Законом и овом Одлуком предвиђене послове у вези са јединицама цивилне заштите извршава градска управа надлежна за ванредне ситуације."

**Члан**

После члана 13. Одлуке додаје се нови члан 13а који гласи:

"Члан 13а.

Јединице цивилне заштите опремају се одговарајућом опремом и материјално-техничким средствима која су неопходна за личну заштиту припадника јединице и за спровођење и извршавање задатака цивилне заштите у складу са одлуком о материјалној формацији јединица цивилне заштите коју доноси Градско веће на предлог Градског штаба.

Додељену униформу, заштитну и другу опрему, припадници јединица цивилне заштите су у обавези да користе искључиво наменски, приликом обуке и извршавања задатака цивилне заштите.

Опрема и средства за извршавање задатака цивилне заштите, која се због својих карактеристика мора одржавати, складиштити или периодично користити може бити дата на коришћење субјектима чији су припадници укључени у јединице цивилне заштите или дугим субјектима система смањења ризика од катастрофа што се регулише уговором између града Ужица."

**Члан**

После члана 13а. Одлуке додаје се нови члан 13б који гласи:

"Члан 13б.

У циљу прикупљања информација, координације пријема и дистрибуције информација, одржавања веза и извршавања других задатака у вези са комуникацијом у ванредној ситуацији у оквиру градске управе надлежне за послове заштите и спасавања формира се ситуациони центар.

Начин рада, број припадника, лична и материјална формација ситуационог центра утврђује се одлуком Градског већа на предлог Градског штаба.

Ситуациони центар се обавезно активира наредбом Градоначелника у случају проглашења ванредне ситуације или непосредно пред њено наступање, као и у другим ситуацијама по процени Градског штаба.

У зависности од очекиваног обима задатака ситуациони центар се активира делимично или у целости што се утврђује наредбом о активирању.

Припадници ситуационог центра имају статус припадника цивилне заштите."

**Члан**

Члан 14. Одлуке мења се и гласи:

"Члан 14

Градско веће одређује субјекте од посебног значаја за заштиту и спасавање на територији града Ужица у складу са законом.

Стављање у приправност или ангажовање субјеката од посебног значаја у ванредној ситуацији, као и за потребе вежби цивилне заштите врши се на основу наредбе Градског штаба, а у ситуацијама када је потребно хитно ангажовање и на основу наредбе Градоначелника или службе надлежне градске управе уз предходну сагласност Градоначелника.

Градско веће са субјектима од посебног значаја за заштиту и спасавање закључује уговор којим се уређује начин њиховог ангажовања и трошкови стављања у приправност односно ангажовања субјеката од посебног значаја.

Средстава за надокнаду трошкова стављања у приправност односно ангажовање обезбеђују се на терет буџета града Ужица."

**Члан**

После члана 14. Одлуке додаје се нови члан 14а који гласи:

"Члан 14а.

Организационе целине субјеката који су Законом о смањењу ризика од катастрофа и управљању ванредним ситуацијама дефинисани као снаге система смањења ризика од катастрофа и управљања ванредним ситуацијама (Црвени крст Србије, Горска служба спасавања, Ватрогасни савез Србије, Савез радио аматера Србије и друга удружења грађана и организације чија је делатност од посебног интереса за развој и функционисање система) које делују на територији града Ужица и које располажу ресурсима за смањење ризика од катастрофа могу се ангажовати за спровођење мера заштите и спасавања и мера цивилне заштите на начин предвиђен за ангажовање субјеката од посебног значаја за заштиту и спасавање.

За програмске активности организационих целина из става 1. овог члана којима се смањује ризик о катастрофа или јача отпорност заједнице на катастрофе или јачају капацитети субјекта за испуњавања законом утврђених задатака могу се из буџета града Ужица, у складу са законом, одоборавати средства за њихову реализацију. "

**Члан**

После члана 19. Одлуке додаје се нови члан 19а који гласи:

"Члан 19а.

Одлуке о личним и материјалним формацијама прописаним овом Одлуком донеће Градско веће у року од 6 месеци од дана ступања на снагу ове Одлуке.

**Члан**

Ова Одлука ступа на снагу осмог дана од дана објављивања у "Службеном листу града Ужица".

Р е п у б л и к а С р б и ј а

ГРАД УЖИЦЕ

СКУПШТИНА ГРАДА

I Број \_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_. године

Ужице, Димитрија Туцовића 52

ПРЕДСЕДНИК СКУПШТИНЕ

Бранислав Митровић

О б р а з л о ж е њ е:

ПРАВНИ ОСНОВ:

Правни основ за доношење Одлуке садржан је у члану 29.ст.1.тач.1. Закона о смањењу ризика од катастрофа и управљању ванредним ситуацијама ("Службени гласник РС", бр. 87/2018) којим је прописано да јединица локалне самоуправе доноси акт о организацији и функционисању цивилне заштите на територији јединице локалне самоуправе, на предлог надлежног штаба и обезбеђује њено спровођење.

РАЗЛОГ ЗА ДОНОШЕЊЕ ОДЛУКЕ:

Разлог за доношење Одлуке је усклађивање са Законом о смањењу ризика од катастрофа и управљању ванредним ситуацијама

САДРЖИНА ОДРЕДБИ:

У члану 1. којим се мења постојећи члан 5. извршено је усклађивање назива докумената у складу са називима дефинисаним Законом о смањењу ризика од катастрофа и управљању ванредним ситуацијама

Чланом 2. се регулише именовање повереника и заменика повереника цивилне заштите. За разлику од ранијег решења остављена је могућност да се именује више заменика повереника у случају да територија месне заједнице покрива више насеља (нпр. МЗ Мокра Гора, МЗ Биоска, МЗ Каран и др.), да је насеље разруђено (Нпр. МЗ Буар чија територија се протеже од Чаковине до Качера) или да у месној заједници има велики број становника (градске месне заједнице).

Чланом 3. се регулише вршење задатака цивилне заштите у Градској општини Севојно. С обзиром да Статутом града Ужица и Статутом Градске општине Севојно нема надлежности градске општине у области ванредних ситуација, то је предложено решење да се формира Оперативни штаб цивилне заштите који би, у складу са наредбама Градског штаба, спроводио мере цивилне заштите.

Чланом 4. прописује се број и састав јединица цивилне заштите. Према члану 80. ст.1. Закона предвижено је да се у јединици локалне самоуправе образују јединице цивилне заштите опште намене и специјализоване јединице цивилне заштите за узбуњивање. Број припадника ових јединица предложен је на основу процене ризика од катастрофа при чему се имала у виду и вероватноћа њиховог ангажовања. С обзиром на посебну улогу који према новом Закону имају Црвени крст, Добровољно ватрогасно друштво и Радио аматери предвиђено је да њихови припадници улазе у састав јединица цивилне заштите, како би извршавали специфичне задатке.

Чланом 5. Одлуке прописује се опремање јединица цивилне заштите опремом и материјално техничким средствима и личном опремом и поступање са њом. У ставу 3. се из разлога рационалности и смањења трошкова Града предлаже да се опрема која се због својих карактеристика мора одржавати, складиштити или периодично користити може уговором дати на коришћење субјектима чији су припадници укључени у јединице цивилне заштите (Црвени крст, Добровољно ватрогасно друштво, Радио аматери) или дугим субјектима система смањења ризика од катастрофа (Ватрогасно спасилачке јединице МУП СВС). Нпр. муљне пумпе, ватрогасна црева, санитетски материјал и др.

Чланом 29. ст.1. тач.7. Закона прописано је да јединица локалне самоуправе успоставља ситуациони центар у складу са актом о организацији и функционисању цивилне заштите, а у зависности од техничких и материјалних могућности. С тим у вези чланом 6. Одлуке је предвиђено формирање ситуационог центра при градској управи надлежној за послове заштите и спасавања, с тим да се активира у случају проглашења ванредне ситуације или у другим случајевима наредбом Градоначелника. Такође се предвиђа да активирање може бити делимично или у целости како би се избегли непотребни трошкови. Број припадника, степен опремљености и начин рада ситуационог центра прописаће се одлуком Градског већа на предлог Градског штаба.

У члану 7. Одлуке извршено је усклађивање са чланом 31. Закона.

С обзиром да је Закон нагласио посебан значај појединих субјеката у систему смањења ризика од катастрофа и управљања ванредним ситуацијама (Црвени крст Србије, Горска служба спасавања, Ватрогасни савез Србије, Савез радио аматера Србије и друга удружења грађана и организације чија је делатност од посебног интереса за развој и функционисање система) и дао им одговарајуће задатке, у члану 8. се предлаже да се њихове организационе целине које делују на територији града Ужица и које располажу ресурсима могу ангажовати за спровођење мера заштите и спасавања и мера цивилне заштите на начин предвиђен за ангажовање субјеката од посебног значаја за заштиту и спасавање, дакле уговором који закључује Градско веће. Нови Закон у први план ставља јачање отпорности заједница и смањење ризика од катастрофа па се ставом 2. овог члана оставља могућност да се из буџета града Ужица одобравају средства за програмске активности ових субјеката, у складу са одговарајућим законом којим се регулише финансирање (достављање пројеката, конкурс и др.).

Члан 9. Одлуке садржи крајњи рок од шест месеци у коме Градско веће, на предлог Градског штаба треба да донесе одлуке о личним и материјалним формацијама повереника и заменика повереника, јединица цивилне заштите и ситуационог центра. Овакав рок је дат због тога што се формације одређују у складу са одговарајућим правилником који доноси надлежно министарство.

ПРЕГЛЕД ОДРЕДБИ ЧИЈА СЕ ИЗМЕНА ПРЕДЛАЖЕ:

Члан 5

У остваривању своје улоге у систему заштите и спасавања становништва и материјалних и културних добара на територији града и одредби Закона. Градско веће врши следеће послове:

1) Усваја Процену угрожености за територију града;

2) Усваја План заштите и спасавања у ванредним ситуацијама;

3) Образује Комисију за процену штете настале од елементарних непогода;

4) Доноси Одлуку о накнади штете настале од елементарних непогода;

5) Прати реализацију превентивних мера заштите

6) Предлаже акта која доноси скупштина града,

7) обавља и друге послове у складу са законом и другим прописима.

Члан 12

За организацију и спровођење превентивних мера заштите и покретање почетних активности у случају појаве опасности по људе и материјална средства постављају се се повереници цивилне заштите и њихови заменици и то у: МЗ Центар, МЗ Липа, МЗ Теразије, МЗ Турица, МЗ Росуље, МЗ Крчагово, МЗ Царина, МЗ Севојно, МЗ Бела Земља, МЗ Качер, МЗ Љубање, МЗ Равни, МЗ Дрежник, МЗ Никојевићи, МЗ Буар, МЗ Дубоко, МЗ Гостиница, МЗ Волујац, МЗ Биоска, МЗ Кремна, МЗ Мокра Гора, МЗ Луново Село, МЗ Каран, МЗ Рибашевина, МЗ Трнава, МЗ Врутци, МЗ Крвавци, МЗ Злакуса, МЗ Горјани, МЗ Стапари и МЗ Скржути

Повереници и заменици повереника у насељима предузимају непосредне мере за учешће грађана у спровођењу мера и задатака цивилне заштите и личне, узајамне и колективне заштите и руководе јединицама цивилне заштите опште намене.

Грађани на угроженим и настрадалим подручјима дужни су да поступају у складу са упутствима повереника, односно заменика повереника.

Члан 13

За извршавање задатака цивилне заштите, као оперативне снаге, образују се, опремају и оспособљавају јединице цивилне заштите опште намене.

Јединице цивилне заштите опште намене оспособљавају се за извршавање обимних и мање сложених задатака, а нарочито локализовање и гашење почетних и мањих пожара и шумских пожара, учешће у заштити од поплава, указивање прве помоћи, одржавање реда, учешће у збрињавању угроженог становништва, помоћ у асанацији терена и обављање других активности по процени Градског штаба за ванредне ситуације.

Послове у вези попуне, опремања и обуке јединица цивилне заштите опште намене врши градска управа надлежна за послове заштите и спасавања.

Члан 14

Оспособљена правна лица од значаја за заштиту и спасавање на територији Града Ужица одређује посебним актом Градско веће Града Ужица.

Оспособљена правна лица врше заштиту и спасавање грађана, материјалних и других добара у случају опасности и несрећа изазваних елементарним непогодама и другим несрећама у складу са својом делатношћу, као и задацима које им нареди Градски штаб за ванредне ситуације.

Активирање оспособљених правних лица налаже Градоначелник, на предлог Градског штаба за ванредне ситуације.

Градско веће Града Ужица правним лицима из става 1. овог члана уговором обезбеђује накнаду стварних трошкова за спровођење припрема и ангажовање у извршавању мера и задатака цивилне заштите.

Уговор из става 4. овог члана закључује Градоначелник, или лице које он овласти.